ნიკოლოზი (ფაჩუაშვილი)

მაღალყოვლადუსამღვდელოესი ნიკოლოზი (ერისკაცობაში პაატა გივის ძე ფაჩუაშვილი; დ. 10 თებერვალი, 1961, თბილისი) — ახალქალაქის, კუმურდოსა და კარის, სამხრეთ ამერიკის მიტროპოლიტი, საქართველოს საპატრიარქოს მისიისა და ევანგელიზაციის განყოფილების თავმჯდომარის მოადგილე.

ბიოგრაფია
მიტროპოლიტი ნიკოლოზი, ერისკაცობაში პაატა გივის ძე ფაჩუაშვილი დაიბადა 1961 წლის 10 თებერვალს, თბილისში. მამა, გივი ივანეს ძე ფაჩუაშვილი იყო მხატვარი-კერამიკოსი, თბილისის აპოლონ ქუთათელაძის სახელობის სახელმწიფო სამხატვრო აკადემიის კერამიკა-მინის ფაკულტეტის დეკანი, პროფესორი. გარდაიცვალა 2011 წელს; დედა, მზია ივანეს ასული კობახიძე-ფაჩუაშვილი, მღვიმევის წმ. ეკატერინეს მონასტრის მონაზონი თეკლე. გარდაიცვალა 2024 წელს. პაატა ფაჩუაშვილი ბერად აღკვეცამდე იყო დაოჯახებული. ჰყავს სამი ქალიშვილი. ანგელოზის დღე: 19 დეკემბერი და 22 მაისი — წმ ნიკოლოზის, მირონ-ლუკიის მთავარეპისკოპოსის ხსენება.

1968–75 წლებში სწავლობდა თბილისის 55-ე საშუალო სკოლაში; 1975 წელს სწავლა განაგრძო თბილისის ვ.მ. კომაროვის სახ. ფიზიკა-მათემატიკის სკოლა-ინტერნატში, რომლის დამთავრების შემდეგ, 1978 წელს ჩაირიცხა თბილისის სახელმწიფო უნივერსიტეტის ფიზიკის ფაკულტეტზე.

1981 წელს სწავლა განაგრძო მოსკოვის სახელმწიფო უნივერსიტეტის ფიზიკის ფაკულტეტზე, რომელიც დაამთავრა 1985 წელს.

1986–88 წლებში სწავლობდა საქართველოს შოთა რუსთაველის თეატრისა და კინოს სახელმწიფო უნივერსიტეტში ანიმაციის ფაკულტეტზე რეჟისორ გელა კანდელაკის ჯგუფში.

1988 წელს ჩაირიცხა თბილისის სასულიერო აკადემიაში, რომელიც დაამთავრა 1992 წელს. სადიპლომო ნაშრომი: „ბედნიერი ოჯახი“.

2003 წელს ჩაირიცხა მოსკოვის წმ. ტიხონის ჰუმანიტარულ უნივერსიტეტში სამეცნიერო ხარისხის მაძიებლად. 2015 წელს დაიცვა საღვთისმეტყველო საგანთაშორისი დისერტაცია პატროლოგიასა და მისიოლოგიაში თემაზე: „წმ. წინასწარმეტყველი იონას მსახურების მისიონერული ასპექტი ადრეული ქრისტიანული ეკლესიის წმ. მამების ეკზეგეზაში“ და მიენიჭა ღვთისმეტყველების კანდიდატის სამეცნიერო ხარისხი.

სხვადასხვა დროს პაატა ფაჩუაშვილი მუშაობდა კინოსტუდია ქართულ ფილმში დამხმარე მუშად (1986), 150-ე საშუალო სკოლაში ფიზიკის მასწავლებლად (1986–88), სულხან-საბა ორბელიანის სახელობის თბილისის სახელმწიფო პედაგოგიურ უნივერსიტეტში ქრისტიანული რელიგიის კათედრის პედაგოგად (1992).

1990 წელს ილია -მ სახელად უწოდა პავლე და აკურთხა დიაკვნად, ხოლო 1991 წელს — მღვდლად, და დაადგინა სვეტიცხოვლის საპატრიარქო ტაძრის მოძღვრად და, პარალელურად, წყნეთის ღვთისმშობლის მიძინების სახელობის ტაძრის წინამძღვრად.

1991 წელს დაინიშნა ქაშვეთის ეკლესიის მოძღვრად, 1992 წელს ფოკის წმ. ნინოს მამათა მონასტრის წინამძღვრად და მალევე მეტეხის ღვთისმშობლის შობის ტაძრის წინამძღვრად; 1995 წელს თბილისის ფერისცვალების ტაძრის წინამძღვრად.

1991 წელს დაინიშნა საქართველოს საპატრიარქოს მისიისა და ევანგელიზაციის განყოფილების თავმჯდომარის მოადგილედ; 1995 წელს საქართველოს საპატრიარქოსთან არსებული წმ. ნინოს სახელობის მისიონერული სასწავლებლის დირექტორად.

2009 წლიდან სასულიერო პირებისათვის განკუთვნილი ახალქალაქის წმ. ნინოს საღვთისმეტყველო სასწავლებლის რექტორია. წმინდა ნინოს გზაზე ფეხით სამგზის მოგზაურობისათვის მიენიჭა წმინდა ნინოს მორჩილის წოდება.

1993 წელს მიენიჭა დეკანოზის წოდება, დაჯილდოვდა მიტრის ტარების უფლებით.

1996 წელს აღიკვეცა ბერად და ეწოდა სახელი ნიკოლოზი, აყვანილ იქნა არქიმანდრიტის ხარისხში. 1996 წლის 29 მარტს წმ. სინოდმა გამოარჩია ეპისკოპოსად.

1996–98 წლებში იყო ცაგერისა და სვანეთის ეპარქიის, 1998–99 წლებში ახალციხის ეპარქიის, 1999–01 წლებში ბოდბის ეპარქიის, ხოლო 2001–02 წლებში ცაგერისა და სვანეთის ეპარქიის მმართველი. 2002 წლიდან მართავს ახალქალაქის, კუმურდოსა და კარის ეპარქიას; ასევე, არის სამხრეთ ამერიკის ქართული სამრევლოების მმართველი.

2013 წლიდან მოქმედებს მეუფე ნიკოლოზის პირადი იუთუბ-არხი, რომელსაც დღეისათვის ჰყავს 14 000-მდე გამომწერი, გამოქვეყნებული აქვს 800-მდე ვიდეო და აქვს 2 მილიონამდე ნახვა. არხზე გამოქვეყნებულია, აგრეთვე, 400-მდე საუბარი იმ წმინდანთა შესახებ, რომელთა წმ. ნაწილები ახალქალაქში ინახება.

ჯილდოები
2007 წლის 24 დეკემბერს დაჯილდოვდა წმინდა გიორგის ხარისხის ორდენით, ხოლო 2012 წელს ბრწყინვალების საპრეზიდენტო ორდენით.

შრომები
„რწმენა და ურწმუნოება“, პ. ფაჩუაშვილი, თბილისის სასულიერო აკადემიის კურსის სტუდენტი, თბილისის სასულიერო აკადემიის და სემინარიის შრომები , საქართველოს საპატრიარქო, 1990 წ.;
„წესი ქრისტიანის ცხოვრებისა“, „ბედნიერი ოჯახი“, დეკანოზი პავლე ფაჩუაშვილი, საქართველოს საეკლესიო კალენდარი, 1994 წ.;
„ნუ მოკლავ ჯაფარას“, ცაგერისა და სვანეთის ეპისკოპოსი ნიკოლოზი, გაზეთი „ლიტერატურული საქართველო“, 1997 წ.;
„წარვედით და მოიმოწაფენით“, „კონფესიათაშორისი ეთიკის არსი და მისი დარღვევის მაგალითები ჩვენს ირგვლივ“ ახალციხის ეპისკოპოსი ნიკოლოზი;
 . . - 2022. 978-3-7429-1441-9;
ინგლისურიდან თარგმნა: მღვდელმონაზონი სერაფიმე როუზი. „წმინდა პატრიკისა და წმინდა გრიგოლ ტურელის კვალდაკვალ“.  თბილისი. 2002 წ. 99928-0-518-8.